DA Den Europæiske Unions Tidende C 60/15

Offentliggørelse af ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 60/07

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»CASTAGNA DEL MONTE AMIATA«

EF-Nr.: IT-PGI-0117-0084-10.07.2001

BGB ( X ) BOB ( )

1. Afsnit i varespecifikationen, som berøres af ændringen:

—  Produktets betegnelse —  Varebeskrivelse — Geografisk område —  Bevis for oprindelse —  Produktionsmetode —  Tilknytning —  Mærkning —  Krav i nationale bestemmelser —  Andet (angives nærmere)

2. Type ændring(er):

— Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Geografisk område:

I artikel 4, afsnit 2, ændres:

»De miljømæssige betingelser for kastanjeplantager …; de ægte kastanjer dyrkes udelukkende på vulkanske trakylbjergarter …«,

til:

»De miljømæssige betingelser for kastanjeplantager …; kastanjetræerne dyrkes på jorder, der hovedsagelig består af vulkanske og sandholdige bjergarter med højt kiselindhold«.

Denne ændring vedrørende jordbundsforholdene er nødvendig, eftersom den tidligere varespecifikation, der blev registreret som BGB ved forordning (EF) nr. 1904/2000, ikke tilstrækkelig videnskabeligt beskrev den geologiske beskaffenhed af de jorder, hvor Monte Amiata-kastanjeplantagerne vokser.

Af en nylig mere nøjagtig og omhyggelig geologisk omklassificering af det relevante BGB-område fremgår det, at de anførte trakylbjergarter kun findes i to små øer, medens den egnede jord til dyrkning af kastanjerne overvejende er vulkanske og sandholdige bjergarter med et højt kiselindhold som anført i ændringsforslagets artikel 4, stk. 2, i varespecifikationen.

Denne ændring er således nødvendig for at undgå, at størstedelen af det pågældende produktionsområdes jorder udelukkes fra dyrkningen.

RESUMÉ

RÅDETS FORORDNING (EF) Nr. 510/2006

»CASTAGNA DEL MONTE AMIATA«

EF-Nr.: IT-PGI-0117-0084-10.07.2001

BOB ( ) BGB ( X )

Dette resumé indeholder de vigtigste oplysninger fra varespecifikationen til information.

1. Medlemsstatens ansvarelige myndighed:

Navn: Ministero delle Politiche Agricole e Forestali Adresse: Via XX Settembre 20 00187 Roma RM ITALIA Tlf. +39 0646655106 Fax +39 0646655202 E-mail: aco7@politicheagricole.it

2. Sammenslutning:

Navn: Consorzio forestale dell'Amiata Adresse: Loc. Colonia 19 58031 Arcidosso GR ITALIA Tlf. +39 0564967248 Fax +39 0564967248 E-mail: — Sammensætning: Producent/Forarbejdningsvirksomhed ( X ) Andre ( )

3. Produktets art:

Kategori 1.6 — Frugt, grønsager og korn, også forarbejdet

4. Varespecifikation:

(Resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Castagna del Monte Amiata«

4.2. Beskrivelse:

Den beskyttede geografiske betegnelse »Castagna del Monte Amiata« betegner de kastanjer, der fremstilles i det i følgende punkt anførte område, og henviser til sorter, der almindeligvis benævnes: Marrone, Bastarda Rossa, Cecio.

Frugterne skal have følgende kendetegn:

Den tilladte mindstevægt svarer til 80 kastanjer pr. kg netto i frisk tilstand. For år med særlig dårlige vejrforhold tillades en tolerance på 10 %.

Frugternes størrelse: stor

Frugternes form: omvendt ægformet eller oval med utydelig spids

Frugternes farve: rødlig med mørkere streger

Navle: lysebrun og jævn form

Frøskal: skal let kunne fjernes, rødgul farve

Frø: lys flødefarvet

Smag: sød og delikat.

4.3. Geografisk område:

Produktionsområdet for »Castagna del Monte Amiata« omfatter kommunerne Arcidosso, Casteldelpiano, Santa Fiora, Seggiano, Cinigiano og Roccalbegna i Grosseto-provinsen og kommunerne Castiglione d'Orcia, Abbadia S. Salvatore og Piancastagnaio i Siena-provinsen. De miljømæssige betingelser for kastanjeplantager, hvor der dyrkes ægte kastanjer, bør være som i planteklimazonen »Castanetum« på Monte Amiata beliggende i 350-1 000 m over havet; kastanjetræerne dyrkes på jorder, der hovedsagelig består af vulkanske og sandholdige bjergarter med højt kiselindhold.

4.4. Bevis for oprindelse:

Alle faser af produktionsprocessen overvåges, og alt input og output registreres. Denne registrering, kombineret med den omstændighed, at producenterne og emballeringsvirksomhederne er optaget i særlige registre, der føres af kontrolinstansen, sikrer, at produktet kan spores. Kontrolinstansen fører kontrol med alle fysiske og juridiske personer, der er opført i de pågældende registre.

4.5. Produktionsmetode:

Planteafstanden, dyrkningsformerne samt den regelmæssige og flerårige beskæring af træerne bør følge den for Monte Amiata-området traditionelle og alment benyttede metode; under ingen omstændigheder må kastanjernes typiske egenskaber ændres. Plantetætheden pr. hektar skal ligge på mellem 60 og 150.

I produktionsfasen er det forbudt at sprede kunstgødning og anvende plantebeskyttelsesmidler.

Kastanjerne kan høstes manuelt eller mekanisk ved hjælp af metoder, der ikke beskadiger produktet.

Produktionen af BGB »Castagna del Monte Amiata« må ikke overstige 12 kg pr. træ og på 1 800 kg pr. hektar.

Sorteringen, størrelsessorteringen, behandlingen og opbevaringen af kastanjerne skal ske i produktionsområdet som afgrænset i punkt 4.3.

Konserveringen af produktet foregår ved en behandling i koldt vand i højst syv dage uden nogen form for tilsætningsstoffer, eller ved sterilisering i varmt vandbad efterfulgt af koldt vandbad, ligeledes uden nogen form for tilsætningsstoffer og ifølge den korrekte lokale fremgangsmåde. Der tillades konservering ved frysning ifølge reglerne for frosne produkter.

4.6. Tilknytning:

Dyrkning af ægte kastanjer har altid været udbredt i Amiata-området på grund af de særlig gunstige jordbunds- og klimaforhold. Arealerne med ægte kastanjer strækker sig over 2 078 hektar i alt og er hovedsagelig koncentreret i den vestlige og sydvestlige del af Amiatas vulkankegle, særlig i kommunerne Arcidosso, Castel del Piano, Cinigiano, Roccalbegna, Santa Fiora, Seggiano og Castiglione d’Orcia.

Helt tilbage i det 14. århundrede indeholdt forskrifterne for lokalsamfundet i Amiata detaljerede regler for bevarelsen og udnyttelsen af disse naturrigdomme, både hvad angår høst af kastanjer og indsamling af gavntræ eller træ til brændsel. Ifølge forskrifterne var det forbudt at beskadige og fælde såvel levende som udgåede træer uden en særlig tilladelse fra myndighederne på stedet. Ved overtrædelse af denne regel blev der givet meget store bøder.

Der fandtes desuden en præcis tidsplan for kastanjehøsten med nøje angivelse af den periode, der var forbeholdt ejeren, og den periode, hvor kastanjehøsten var åben for alle andre. Sidstnævnte periode kunne vare helt indtil fastelavn det følgende år, så selv de fattigste i samfundet kunne skaffe sig et minimum af føde til livets opretholdelse. En overtrædelse af denne regel blev ligeledes straffet med bøder.

Disse regler var berettigede, eftersom kastanjer i lang tid var den vigtigste, hvis ikke den eneste, tilgængelige fødevare for befolkningen i bjergområder på visse tider af året.

På grund af dette behov opstod der i tidens løb en stærk tradition for kastanjedyrkning i dette område. Det blev praksis at udvælge lokale kastanjesorter, der var tilpasset klimaet, og som derfor var af interesse, da de kunne give en stor indtjening. Fremgangsmåder for konservering og forarbejdning af produktet blev ligeledes udbredt.

Amiatas geografiske beliggenhed resulterer desuden i nogle særlige forhold, som giver mulighed for en kvalitetsproduktion tidligere end i de nordligere egne af regionen.

4.7. Kontrolorgan:

Navn: IMC Istituto Mediterraneo di Certificazione Adresse: Via Carlo Pisacane 32 60019 Senigallia AN ITALIA Tlf. +39 0717928725 Fax +39 0717910043 E-mail: imcert@imcert.it

4.8. Mærkning:

Ud over kontrolorganets garantistempel består mærkningen af en etiket, som ikke kan fjernes, med følgende oplysninger:

a) »Castagna del Monte Amiata« og lige nedenunder »Indicazione geografica protetta« (IGP) (beskyttet geografisk betegnelse (BGB)) i overensstemmelse med det tilhørende logo, som er en del af denne varespecifikation

b) navnet på kastanjesorten i pakningen (Marrone, Bastarda Rossa eller Cecio), angivet med en skrifttype, der er halvt så stor som den, der er anvendt til »Castagna del Monte Amiata«

c) producentens navn eller firmabetegnelse såvel som emballeringsvirksomheden (producenten eller tredjemand)

d) produktmængden ved pakningen udtrykt efter de gældende regler for mål og vægt.

(1) EUT L 93 af 31.3.2006, s. 12.